偈頌一百四十二首  其九八
作者：釋廣聞
朝代：宋

paragraphs: 吾佛廣大華藏海，法隨法行隨建立。
此寶華王獅子座，上有寶蓋從天垂。
古來寶積長者子，手持此蓋同供佛。
佛以智慧威神力，一一寶蓋合爲一。
南山去天尺五近，王城不異毗耶城。
彼時心即此時心，以此莊嚴作佛事。
綵幢寶旛雜金碧，間見層出生光輝。
猶如微風吹萎花，而復更雨新好者。
仰觀三千大千界，於此蓋中悉充徧。
一一世界既亦爾，線蹊針孔無不然。
豈止一佛與二佛，盡十方佛現其中。
廣長舌相熾然說，萬法一法靡不周。
皇上心與佛心通，皇上壽與南山齊。
無負此恩與此蓋，臣心有如此山爾。